Temabeskrivelse LIT4360A/B våren 2016:

Innvandringslitteratur

I en tid der media, aktivister, organisasjoner og politikere forsøker å finne raske løsninger på en pågående flyktningkrise, er det verdt å minne om at forflytning kan være en langvarig kulturell prosess hvor også produksjon og lesning av skjønnlitteratur inngår. Kanskje inneholder all litteratur forskjellige typer forflytninger, og det er mange verk i litteraturhistorien som omhandler eller er skrevet med utgangspunkt i en geografisk forflytning: innvandringslitteratur, utvandrerlitteratur, reiselitteratur, eksillitteratur osv. På vårens kurs tar vi for oss et utvalg romaner (fra Norge, Nederland, Botswana, England, USA) som omhandler erfaringer av postkolonial innvandring og diaspora (fra Somalia, ex-Yugoslavia, Sør-Afrika, Vestindia, Nigeria). Vi kommer til å utvikle og reflektere over et repertoar av nøkkelord med utgangspunkt i materialet og en del litteratur- og kulturteoretiske tekster. Underveis er vi innom teorier om identitet, postkolonialitet og grenser, og deltakerne kommer også til å få innblikk i pågående forskning om innvandringslitteratur og andre relevante kulturelle uttrykk innenfor et større EU-prosjekt, EUBORDERSCAPES.